Mazurek, Milan, poslanec NR SR (2021-05-03):
Vážené dámy, vážení páni, je mi veľmi ľúto, že na mňa rad po tých dvoch nekonečných dňoch rozpravy o tomto programovom vyhlásení vlády, údajne novej vlády, aj keď to programové vyhlásenie je také isté, totožné s tou minulou vládou ako personálne zloženie vlády samotnej, že na mňa teda vyšiel čas až takto neskoro večer o 21.00 hod., keď už je vonku prakticky tma a už tu sedí len pár poslancov, a ja si myslím, že v tejto rozprave bolo povedané prakticky všetko, čo už malo byť tejto vláde povedané. A sám som sa už k tejto vláde a k obsahu ich činov aj k tomuto dokumentu vyjadril niekoľkokrát, to znamená, nepovažujem za úplne nutné ísť bod po bode toho istého dokumentu, ktorý sme tu kritizovali priamo na začiatku roku 2020, kedy ste túto tragikomédiu, ktorú nazývate vláda Slovenskej republiky alebo vláda nejakej pozitívnej zmeny, skladali. Vážené dámy, vážení páni, ale čo ma úplne zarazilo, bol ten piatok, kedy ste vy naplno ukázali, že vy by ste nemali riadiť ani osadu v Krížovej Vsi, a nieto ešte štát! A to bol ten moment, keď ste tu svorne ako komunistickí funkcionári v Severnej Kórei jeden za druhým z papierika čítali neuveriteľné ďakovné bláboly voči bláznovi Igorovi Matovičovi. To bolo priam neuveriteľné a celý internet sa z vás smeje, že vy ste vyzerali úplne rovnako ako tí komunisti v ľudovom zhromaždení niekde v Severnej Kórei, keď jeden sa prihlási, prečíta nejaké tri vety napísané na papieriku, že si ich ani nevedel naučiť naspamäť, povie Igorovi, aký je úžasný, skvelý, jak mu všetci ďakujú za to, jak fantasticky viedol tento štát, aj napriek tomu, že skoro 90 % ľudí na Slovensku má opačný názor, ale ich pozícia vychádza práve z vôle Igora Matoviča a hneď na to mu zvyšok štát začal tlieskať. To bolo neuveriteľné! A to sa opakovalo, ja som tu sedel, pozeral na to a hovorím si, toto nemyslia vážne. Veď aspoň trochu by mohli chcieť vyzerať, že sú svojprávni, že sú tu ako poslanci, ktorí majú vlastné vedomie a svedomie, a na základe týchto kritérií sa rozhodujú. Ale to, čo ste predvádzali, to bola tragédia. Minulá vláda, ktorú som tu zažil ako opozičný poslanec, taktiež mala rôzne excesy, diali sa tu rôzne veci, ale na toto, čo ste predviedli vy v piatok, tak na to sa musíme vrátiť minimálne pred rok ’89. Vy si to vôbec uvedomujete, jak to vyzeralo? Ako to ľudia vnímajú? Že celý národ vidí, čo Igor Matovič ten rok predvádzal, kedy fungoval ako predseda vlády? A dnes si síce hovorí, že je minister financií, ale viete museli by sme byť veľmi naivní a mať asi veľmi malé IQ na to, aby sme si mysleli, že vládu riadi Eduard Heger, keď sme videli tie výstupy na tlačových konferenciách. Vidíme, že za Slovenskú republiku dohaduje zmluvy a zahraničné návštevy bez toho, aby to vláda vedela, práve minister financií Igor Matovič, čo je svetový unikát, to pán Gyimesi by asi vedel rozprávať (povedané so smiechom), veď s ním cestuje do Maďarska a všade možne po svete. Idete asi teraz znovu alebo už ste boli. Čiže svetový unikát, kde minister financií vybavuje veci a lieta do zahraničia, stretáva sa s predstaviteľmi iných štátov bez toho, aby o tom slovenská diplomacia vedela, nieže by mi bolo ľúto pána Korčoka, ale skrátka nejaká štábna kultúra by existovať mala. A tento pán Matovič, ktorý je podľa svojho majetkového priznania bezdomovec, úplne vážne, premiér Slovenskej republiky minulý a teraz neformálny, ktorý to síce riadi, ale tak z pozadia, má svojho hovorcu pána Hegera, je bezdomovec. On nič nevlastní, on všetok majetok prepísal na ženu. Autá, domy, peniaze – ona investuje, ona spravuje majetok. A hádajte, čo robí tento človek? Ministra financií, ako hovorím. On spravuje financie celého štátu, ale vlastné financie musel prepísať na ženu, lebo podľa vlastných slov by ich asi rozhádal alebo rozdal, rozhádzal. No a potom tu vidíme výsledky toho nášho ministra. Namiesto toho, aby už konečne niekam zaliezol, prestal traumatizovať spoločnosť, rozvíjať ďalšie a ďalšie napätie, hádky, konflikty, nenávisť a emócie v ľuďoch, tak on sa na dva-tri dni stiahne, potom zavesí na Facebook zase nejakú neuveriteľnú volovinu, keď to mám takto povedať, a príde na Slovensko (povedané so smiechom), že on tu ide zavádzať 25-percentnú DPH, aby mohol rozdávať 200-eurové prídavky na deti. Bez toho, aby to mal s kýmkoľvek odkonzultované, bez toho, aby o tom vedeli koaliční partneri, a bez toho, aby tomu vyjadrili podporu. Práve naopak, už sa dopredu vyjadrili, že tomu podporu nedajú, ale on sa už stihol medzičasom vymedziť, vytvoriť ďalší konflikt a zase všetkým ukázať, že on pôjde aj cez mŕtvoly a on si to svoje presadí. Vážené dámy, vážení páni, veď aj vy musíte uznať, že zatiaľ čo sa rodí obrovský vládny konflikt, ktorý už, dúfam, konečne prinesie Slovensku predčasné voľby, a táto tragédia skončí, tak my tu v Národnej rade rokujeme o programovom vyhlásení vlády a vy chcete žiadať o dôveru. Vám to nepríde hlúpe? Nepríde vám to trápne a tragické, zatiaľ čo je uprostred koalície rysujúci sa obrovský konflikt, ktorý môže kľudne priviesť predčasné voľby, tak tu hlasujeme o tom alebo rokujeme a budeme hlasovať o tom, že vy chcete dôveru pre túto vládu. Má to byť vláda zmeny, má to byť vláda pokroku, má to byť vláda, ktorá už nebude robiť tie isté chyby, čo robila minulá vláda, ale je s tou minulou vládou prakticky totožná. Neuveriteľný výsmech ľuďom priamo do tváre. To znamená, že keď si človek tak nejak v hlave zrekapituluje, keď sa pozrie na to, čo všetko ste vlastne dosiahli, a to, že ste nás tu mučili dva dni nekonečne nudnými prejavmi jednotlivých ministrov, ktoré ich mali všetci napísané na papieri a rozprávali tu, a pomaly niektorí ani nevedeli o čom. Pánovi Lengvarskému napríklad sa úplne plietli tie papiere, skákal od témy k téme. Nevedel sa veľmi adaptovať do tej pozície, ktorú má. Po tom všetkom ste stále nikoho na Slovensku nepresvedčili o tom, že táto vláda bude normálna, že bude príčetná a že bude skutočne pracovať pre ľudí. A ten najzásadnejší, okrem všetkých tých iných dôvod, ktoré tu sú, dôvod je práve Igor Matovič. Zatiaľ čo vy sa tu v parlamente utvrdzujete, akí ste fantastickí, ako chcete Slovensku pomôcť, on už rozdúchal ďalší veľký konflikt a opäť celé Slovensko presvedčil o tom, že ten návrh zákona, ktorý sme my ako poslanci hnutia Republika predložili, o psychotestoch pre ministrov a pre jednotlivých členov vlády, to znamená aj pre premiéra, je mimoriadne dôležitý. Je mimoriadne dôležitý a ani sa nebudem tajiť tým, že práve Igor Matovič bol ten najzásadnejší dôvod, pre ktorý sme boli nútení takýto návrh zákona predložiť, pretože podľa môjho názoru nie je normálne, aby človek, ktorý nie je psychicky spôsobilý, mohol riadiť celý štát. A verte mi, väčšina Slovenska, aj z tých prieskumov to vyplýva, už dávno nepochybuje o tom, že Igor Matovič nie je psychicky spôsobilý na to, aby riadil štát. A aký si majú potom urobiť názor alebo obraz o tých poslancov, ktorí takémuto človeku svorne ako stádo ďakujú? A okrem toho, lebo to ľudia nemohli vidieť na kamerách, nemohli to počuť, vy nielenže ste ďakovali, z papierika čítali dve-tri vety ako poslanci Národnej rady a potom si svorne tlieskali, na pokyn Joža Pročka ste tu dokonca békali ako ovce. Vy ste tu v piatok normálne robili bé ako ovce, ste tu békali tuším na Blahu. Veď vy ste celému národu ukázali, čo vy vlastne ste! Ovce! A nikto vás do toho nútiť nemusel, vy ste békali sami od seba a s radosťou. Veď vy sa necítite trápne? Necítite sa hlúpo? Nepríde vám, že ste z Národnej rady urobili úplný chliev? A nehovorte mi, že klamem, lebo je to pravda. Možno si teraz vstúpite do svedomia, ale ja keď som tu sedel a videl, ako si ďakujete a potom békate ako ovčie stádo, tak som si hovoril, toto snáď nie je pravda. To snáď nie je pravda. Jasné, že takíto poslanci nezahlasujú za predčasné voľby. Však oni sú tu zhodou náhod a oni to dobre vedia. A nikdy v živote tu už nebudú. Urobili to, mali by to urobiť presne preto, že táto vláda maximálne a fatálne zlyhala, pán poslanec Gyimesi. A to vám uzná úplne drvivá väčšina Slovenska. (Reakcie z pléna.) Z druhej strany zase mi komentuje veci pán minister Naď, ktorý je zvyknutý ľuďom nadávať do opíc, keď majú iný názor ako on, ale to, to úplne vystihuje jeho povahu. Teraz hovorí, že iba vám, ale už sa za to ospravedlňoval verejne, takže vidíte, akú úprimnosť tento človek alebo akou úprimnosťou tento človek oplýva. (Reakcia z pléna.) Teraz hovorí, že neospravedlňoval, to znamená, že ten jeho výrok platí o tom, že tí ľudia, ktorí si vyjadrili negatívny názor na túto vládu, tak sú opice. To povedal pán, tento minister, agent Spojených štátov amerických pán Naď, ktorý neustále reční, vyrušuje. Ukazuje celému Slovensku svoju kultivovanosť, ukazuje, aký je to primitív, aby si všetci mohli urobiť svoj názor. Už čakám len, kedy pán Naď bude békať ako ovečka, aby potvrdil, že on telom aj dušou patrí do poslaneckého klubu a do hnutia OĽANO, aby ukázal všetkým, že je to skutočná ovečka Igora Matoviča, neustále pokračuje v tom vyrušovaní. Čiže ja mám obrovskú radosť z toho, že títo ľudia ukazujú celej Slovenskej republike, čo sú to za ľudí, že pán minister, ktorý má nervy na strunke, ktorý sa tu hádže na stoličke a ktorý nevie prestať vyrušovať poslanca Národnej rady len preto, že sa mu nepáči, čo hovorí, poukazuje na to, aký je to vlastne duševný chudák. To vidí celé Slovensko. Nechcem nadávať, nechcem byť tak vulgárny ako on, ktorý tu vysvetľuje, že je niekto fašista a niečo podobné, ale celé Slovensko videlo, aj vám to hovorím, pán minister, to je tiež veľká náhoda, že ste, že ste minister. Celé Slovensko videlo... (reakcia z pléna), aj k tomu sa dostanem, pán minister. Celé Slovensko videlo, že ten, kto v skutočnosti zavádza fašistickú totalitu na Slovensku, ten, kto zobral ľuďom aj tie posledné ľudské práva, ktoré im ostali, na čele tu s týmto pánkom, ktorý poslal vojakov do ulíc. Vojakov do ulíc poslal strážiť ľudí! Toto je presne ten dôvod... (Ruch v sále a zaznievanie gongu.) Pán predsedajúci, to vám príde normálne, že tu päť minút z jednej, z druhej strany... (Prerušenie vystúpenia predsedajúcim.)